বাগেরহাটে শিক্ষার্থীকে ধর্ষণ মামলায় মাদ্রাসা সুপার গ্রেপ্তার | NTV Online
১৭ অক্টোবর, ২০১৯, ১৯:৫৮
আপডেট: ০২ ফেব্রুয়ারি, ২০২০, ১৬:২০
বাগেরহাটে শিক্ষার্থীকে ধর্ষণ মামলায় মাদ্রাসা সুপার গ্রেপ্তার
বাগেরহাটে শরণখোলায় পঞ্চম শ্রেণির শিক্ষার্থীকে ধর্ষণ মামলায় গ্রেপ্তার মাদ্রাসা সুপার ইলিয়াস হোসেন। ছবি : এনটিভি
বাগেরহাটে শরণখোলায় শিক্ষার্থীকে ধর্ষণ মামলায় মাদ্রাসা সুপার ইলিয়াস হোসেনকে গ্রেপ্তার করেছে পুলিশ ব্যুরো অব ইনভেস্টিগেশন (পিবিআই)। আজ বৃহস্পতিবার দুপুরে জেলার ফকিরহাট উপজেলার কাটাখালি এলাকা থেকে তাঁকে গ্রেপ্তার করা হয়। গ্রেপ্তারকৃত ইলিয়াস হোসেন শরণখোলা উপজেলার খোন্তাকাটা রাফেজিয়া ইবতেদায়ী মাদ্রাসার সুপার এবং একই উপজেলার পূর্ব রাজাপুর গ্রামের বাসিন্দা।
মামলা সূত্রে জানা যায়, গত ৮ আগস্ট মাদ্রাসার লাইব্রেরিতে নিয়ে পঞ্চম শ্রেণির ওই শিক্ষার্থীকে ধর্ষণ করেন ইলিয়াস হোসেন। এতে শিশুটির রক্তক্ষরণ হয়। ওই শিক্ষার্থীকে এ ব্যাপারে মা-বাবাকে না জানানোর জন্য ভয় দেখানো হয়। বিষয়টি জানতে পেরে ওই সুপার মেয়েটির বাড়িতে গিয়ে সিঁড়ি থেকে পড়ে গিয়ে আহত হয়েছেন বলে তার বাবা-মাকে জানান। শিক্ষার্থীকে সুস্থ করতে নিজেই ঝাড়ফুক ও পানি পড়া দেন। কিন্তু তাতেও কিছু না হওয়ায় সুপারের পরামর্শে মোরেলগঞ্জ উপজেলার একটি ক্লিনিকে চিকিৎসার জন্য ভর্তি করানো হয়। সিঁড়ি থেকে পড়ে গিয়ে আঘাতের কারণে রক্তক্ষরণ নয়, অন্য কারণ থাকতে পারে বলে চিকিৎসকরা শিশুটির পরিবারকে জানান।
পরে ১৯ আগস্ট রাতে নির্যাতিত ছাত্রীর বাবা বাদী হয়ে ইলিয়াস হোসেন নামের ওই সুপারের বিরুদ্ধে শরণখোলা থানায় মামলা করেন। এরপর থেকে মাদ্রাসা সুপার আত্মগোপনে ছিলেন। থানা পুলিশ আসামিকে আটক করতে না পারায় ১৪ সেপ্টেম্বর পিবিআইয়ের ওপর মামলাটি তদন্তভার দেয়। পিবিআই বাগেরহাট মামলাটির তদন্ত কাজ শুরু করে। আজ তাকে গ্রেপ্তার করতে সক্ষম হয়।